[pic] | EUROOPAN YHTEISÖJEN KOMISSIO |

Bryssel 28.11.2006

KOM(2006) 673 lopullinen

KOMISSION TIEDONANTO NEUVOSTOLLE

Tiedonanto AKT-valtioiden ja -alueiden kanssa tehtävien talouskumppanuussopimusten neuvottelemiseksi annettujen neuvotteluohjeiden muuttamiseksi {SEK(2006)1427}

JOHDANTO

EHDOTUKSEN TAUSTA |

110 | Ehdotuksen perustelut ja tavoitteet Tämän tiedonannon tarkoituksena on pyytää Etelä-Afrikkaa liittymään AKT-valtioiden ryhmään, joka käy talouskumppanuusneuvotteluja eteläisessä Afrikassa (eteläisen Afrikan kehitysyhteisö, SADC). |

120 | Yleinen tausta Tämän tiedonannon perusteena on SADC:n 7. maaliskuuta 2006 tekemä ehdotus, johon esitetään vastausluonnos liitteessä 2. Heinäkuussa 2004 aloitetut EY:n ja SADC:n välistä talouskumppanuussopimusta koskevat teknisen tason neuvottelut keskeytettiin vuonna 2005, kun molemmat osapuolet joutuivat toteamaan, että minkäänlainen kestävä alueellinen yhdentymisprosessi eteläisessä Afrikassa ei ollut mahdollinen ennen kuin selvitettäisiin EY:n ja Etelä-Afrikan välisen kauppaa, kehitystä ja yhteistyötä koskevan sopimuksen vaikutukset muiden eteläisen Afrikan tulliliiton jäsenmaiden kaupankäyntiin. SADC:n tekemän ehdotuksen tavoitteena on yhdistää kauppaa, kehitystä ja yhteistyötä koskevan sopimuksen uudelleentarkasteluun ja EY:n ja SADC:n väliseen talouskumppanuussopimukseen liittyvät neuvottelut yhdeksi hankkeeksi. |

130 | Voimassa olevat aiemmat säännökset Neuvotteluohjeet AKT-valtioiden ja -alueiden kanssa tehtävien talouskumppanuussopimusten neuvottelemiseksi (asiakirjan 9930/02 liite 1). |

141 | Johdonmukaisuus suhteessa unionin muuhun politiikkaan ja muihin tavoitteisiin Tämän tiedonannon hyväksyminen helpottaisi EY:n ja SADC:n välistä talouskumppanuussopimusta koskevien neuvottelujen saattamista päätökseen, mikä on yksi unionin tavoitteista. |

KUULEMISET JA VAIKUTUSTEN ARVIOINTI |

Intressitahojen kuuleminen |

219 | EU:n ja SADC:n korkeat virkamiehet kävivät vuonna 2006 useita talouskumppanuussopimukseen liittyviä neuvottelukierroksia, joissa keskusteltiin tämän ehdotuksen vaikutuksista. |

Asiantuntijatiedon käyttö |

229 | Ulkopuolista asiantuntemusta ei tarvittu. |

230 | Alustava arvio vaikutuksista Liitteenä oleva komission yksiköiden valmisteluasiakirja on alustava arvio ehdotetun muutoksen mahdollisista vaikutuksista. |

EHDOTUKSEEN LIITTYVÄT OIKEUDELLISET NÄKÖKOHDAT |

305 | Ehdotetun toimen lyhyt kuvaus Ehdotettu lisäys neuvotteluohjeisiin on seuraava: 1. SADC:n talouskumppanuussopimuksesta neuvottelevan ryhmän 7. maaliskuuta 2006 tekemän ehdotuksen mukaan Etelä-Afrikkaa olisi pyydettävä liittymään eteläisen Afrikan talouskumppanuussopimuksesta neuvottelevien AKT-valtioiden ryhmään. 2. Jos talouskumppanuussopimus kyseisten AKT-valtioiden – Etelä-Afrikka mukaan lukien – kanssa saadaan tehtyä, se korvaa voimaantulopäivänään kauppaa, kehitystä ja yhteistyötä koskevan sopimuksen kauppamääräykset. 3. Etelä-Afrikan kilpailukykyisyyden vuoksi on välttämätöntä pitää voimassa erillinen Etelä-Afrikkaa koskeva kauppajärjestelmä, jota sovelletaan tavaroiden pääsyyn EY:n markkinoille. 4. EY:n ja Etelä-Afrikan väliseen kauppaan sovellettavat markkinoille pääsyä koskevat määräykset neuvotellaan kauppaa, kehitystä ja yhteistyötä koskevan sopimuksen määräysten pohjalta ja EU:n talouteen kohdistuvien mahdollisten vaikutusten yksityiskohtaisen arvioinnin perusteella. Valikoidut poikkeustapaukset voidaan jättää neuvottelujen ulkopuolelle. 5. Erityistä huomiota kiinnitetään alkuperäsääntöjärjestelmän ja asianmukaisten valvontatoimenpiteiden käyttöönottoon, jotta kyseisten kahden kauppajärjestelmän erillisyys voidaan taata ad hoc -etukäteisarvioinnin perusteella. 6. Tarvittavat suojatoimenpiteet toteutetaan. |

310 | Oikeusperusta EY:n perustamissopimuksen 133 artikla ja neuvotteluohjeet AKT-valtioiden ja -alueiden kanssa tehtävien talouskumppanuussopimusten neuvottelemiseksi (asiakirja 9930/02, tehty 12. kesäkuuta 2002). |

329 | Toissijaisuusperiaate Tiedonanto kuuluu yhteisön yksinomaiseen toimivaltaan. Toissijaisuusperiaatetta ei siksi sovelleta. |

Suhteellisuusperiaate Tiedonanto on suhteellisuusperiaatteen mukainen seuraavista syistä: |

331 | Ehdotettu toimenpidetyyppi (lisäys neuvotteluohjeisiin) on mahdollisimman yksinkertainen EU:n ja SADC:n välistä talouskumppanuussopimusta koskevat neuvottelut huomioon ottaen. |

Sääntelytavan valinta |

341 | Ehdotettu sääntelytapa: lisäys neuvotteluohjeisiin. |

342 | Muut sääntelytavat eivät tule kyseeseen seuraavasta syystä: Kyseessä on nopein tapa aloittaa EU:n ja SADC:n väliset talouskumppanuusneuvottelut uudelleen. |

TALOUSARVIOVAIKUTUKSET |

409 | Tiedonannolla ei ole taloudellisia vaikutuksia. |

1. KOMISSION TIEDONANTO NEUVOSTOLLE

Tiedonanto AKT-valtioiden ja -alueiden kanssa tehtävien talouskumppanuussopimusten neuvottelemiseksi annettujen neuvotteluohjeiden muuttamiseksi

SADC jätti 7. maaliskuuta 2006 EY:lle ehdotuksen, jossa esitetään Etelä-Afrikan virallista mukaanottoa SADC:n talouskumppanuussopimukseen. Ehdotuksen mukaan markkinoille pääsy on ainoa käsiteltävä asia eikä kauppaan liittyvistä säännöistä käydä jatkoneuvotteluja. Vastineeksi EU:lle tarjottaisiin nykyisen kauppaa, kehitystä ja yhteistyötä koskevan sopimuksen mukaista pääsyä kaikkien eteläisen Afrikan tulliliiton (SACU:n) jäsenmaiden ( Etelä-Afrikka, Botswana, Lesotho, Namibia ja Swazimaa – jäljempänä ’BLNS-valtiot’ ) markkinoille ja mahdollisuutta korottaa eräitä tulleja BLNS-valtioiden mahdollisten herkkien alojen huomioon ottamiseksi.

SACU:un kuulumattomat mutta SADC:n talouskumppanuussopimuksesta neuvottelevaan ryhmään kuuluvat maat eli Mosambik, Angola ja Tansania ( jäljempänä ’MAT-valtiot’, jotka ovat vähiten kehittyneitä maita ja siksi ”kaikki paitsi aseet” -aloitteen (EBA) edunsaajia ) ovat pyytäneet EBA:n muuttamista sopimusluonteiseksi ja muuhun kuin vastavuoroisuuteen perustuvaksi, mikä olisi WTO:n määräysten vastaista.

Ehdotus tuo esiin seuraavat kysymykset: Olisiko Etelä-Afrikka hyväksyttävä mukaan talouskumppanuussopimukseen? Jos olisi, millä ehdoilla? Voidaanko kaikki kauppaan liittyviä sääntöjä koskevat sitoumukset jättää pois sopimuksesta?

EY katsoo voivansa hyväksyä Etelä-Afrikan mukaanoton EY:n ja SADC:n väliseen talouskumppanuussopimukseen. Hyväksymiseen liittyy kuitenkin joitakin ehtoja ja pyyntöjä, jotka koskevat Etelä-Afrikkaan sovellettavaa kauppajärjestelmää, MAT-valtioiden tilannetta, uuden sopimuksen soveltamisalaa ja tullitarjousten määrittelemistä.

SADC:n ehdotus on kannatettava siksi, että se selkeyttää Etelä-Afrikan roolia neuvotteluissa ja luo kaivatun pohjan jatkokeskusteluille, joita käy institutionaalisesti ja taloudellisesti yhtenäinen maiden ydinryhmä, jota voidaan vähitellen laajentaa sisältämään useampia alueen maita. Etelä-Afrikan liittäminen talouskumppanuussopimukseen olisi kuitenkin erittäin suuri haaste. Koska Etelä-Afrikka on alueen kilpailukykyisin talous, sitä ei voida kohdella samalla tavalla kuin muita SACU:n jäsenmaita. EY:n on eriytettävä tullikohtelunsa ja samalla säilytettävä ryhmän alueellinen yhtenäisyys. Jos kauppajärjestelmä eriytetään, EY:n on voitava olla varma asianmukaisen ja tiukan alkuperäsääntöjen valvontajärjestelmän toteutettavuudesta sekä siitä, että luodaan riippumaton suojamekanismi, jota sovelletaan automaattisesti, jos kauppa äkillisesti kasvaa tullien kiertämisen yhteydessä.

Kaikkien kauppaan liittyviä sääntöjä (esimerkiksi palvelut, investoinnit, julkiset hankinnat, kaupan helpottaminen, teollis- ja tekijänoikeudet ja kilpailu) koskevien sitoumusten pois jättäminen olisi hyvin vaikea sovittaa yhteen Cotonoun sopimuksen kanssa. Säännöt ovat lisäksi olennaisia talouskumppanuussopimusten kehitysulottuvuuden kannalta. On selvää, että EY ei pyri kyseisiä aloja koskevilla määräyksillä takaamaan omien yritystensä pääsyä markkinoille vaan edistämään sekä alueellista yhdenmukaistamista että alueellista ensisijaisuutta, jotta toimijoihin kohdistuvat säännöt olisivat ennakoitavia, avoimia ja valvottavissa. Tarkastelulausekkeita sisältävä asteittainen lähestymistapa, jonka puitteissa määritellään hyväksyttävä kokonaisuus talouskumppanuussopimukseen liittyviä sääntöjä, olisi hyväksyttävissä oleva kompromissi.

Mosambikin, Angolan ja Tansanian pyytämä EBA-aloitteen muuttaminen sopimusluonteiseksi ei ole yhteensopiva WTO:n sääntöjen kanssa, sillä se ei täyttäisi GATT-sopimuksen XXIV artiklan vaatimuksia ja aiheuttaisi muiden EBA:n edunsaajien syrjintää. EY:n mielestä mainittuja maita ei pitäisi jättää syrjään talouskumppanuussopimusta koskevasta neuvotteluprosessista, koska se johtaisi alueen entistä suurempaan hajanaisuuteen eikä suinkaan edistäisi alueellista yhdentymistä, joka on talouskumppanuussopimuksen keskeinen tavoite. Riippumatta siitä, millaiseksi lopullinen talouskumppanuussopimus muotoutuu, sen olisi pysyttävä avoimena alueen muille AKT-maille, jotka haluavat liittyä siihen myöhemmin.

Tämän tiedonannon tarkoituksena on selvittää, mitä etua saadaan AKT-valtioiden ja -alueiden kanssa tehtävien talouskumppanuussopimusten neuvottelemiseksi annettujen neuvotteluohjeiden muuttamisesta niin, että Etelä-Afrikka voidaan ottaa virallisesti mukaan EY:n ja SADC:n välistä talouskumppanuussopimusta koskevaan neuvotteluprosessiin, ja mitkä ovat tähän muutokseen liittyvät ehdot.

Tämän tiedonannon liitteessä 1 on lisäysluonnos AKT-valtioiden ja -alueiden kanssa tehtävien talouskumppanuussopimusten neuvottelemiseksi annettujen neuvotteluohjeiden muuttamiseksi.

Liitteessä 2 on EY:n vastaus SADC:n 7. maaliskuuta 2006 esittämiin talouskumppanuussopimuksen puitteisiin.

Liitteenä oleva komission yksiköiden valmisteluasiakirja on alustava vaikutusten arviointi, jossa selvitetään lyhyesti EY:n ja SADC:n välistä talouskumppanuussopimusta koskevien neuvottelujen tilanne, ratkaisematta olevat ongelmat sekä tähän muutokseen liittyvät taloudelliset ja institutionaaliset kysymykset.

Liite 1

LISÄYS AKT-VALTIOIDEN JA -ALUEIDEN KANSSA TEHTÄVIEN TALOUSKUMPPANUUSSOPIMUSTEN NEUVOTTELEMISEKSI ANNETTUIHIN NEUVOTTELUOHJEISIIN

(asiakirja 9930/02, tehty 12. kesäkuuta 2002)

1. SADC:n talouskumppanuussopimuksesta neuvottelevan ryhmän 7. maaliskuuta 2006 tekemän ehdotuksen mukaan Etelä-Afrikkaa olisi pyydettävä liittymään eteläisen Afrikan talouskumppanuussopimuksesta neuvottelevien AKT-valtioiden ryhmään.

2. Jos kyseisten AKT-valtioiden – Etelä-Afrikka mukaan luettuna – kanssa saadaan tehtyä talouskumppanuussopimus, se korvaa voimaantulopäivästään kauppaa, kehitystä ja yhteistyötä koskevan sopimuksen kauppamääräykset.

3. Etelä-Afrikan kilpailukykyisyyden vuoksi on välttämätöntä pitää voimassa erillinen Etelä-Afrikkaa koskeva kauppajärjestelmä, jota sovelletaan tavaroiden pääsyyn EY:n markkinoille.

4. EY:n ja Etelä-Afrikan väliseen kauppaan sovellettavat markkinoille pääsyä koskevat määräykset neuvotellaan kauppaa, kehitystä ja yhteistyötä koskevan sopimuksen määräysten pohjalta ja EU:n talouteen kohdistuvien mahdollisten vaikutusten yksityiskohtaisen arvioinnin perusteella.

5. Erityistä huomiota kiinnitetään alkuperäsääntöjärjestelmän ja asianmukaisten valvontatoimenpiteiden käyttöönottoon, jotta kyseisten kahden kauppajärjestelmän erillisyys voidaan taata ad hoc -etukäteisarvioinnin perusteella.

6. Tarvittavat suojatoimenpiteet toteutetaan.

Liite 2

EY:n vastaus SADC:n 7. maaliskuuta 2006 esittämiin

talouskumppanuussopimuksen puitteisiin

Tausta

SADC:n talouskumppanuussopimusryhmä teki 7. maaliskuuta 2006 seuraavan ehdotuksen talouskumppanuussopimusta koskevien neuvottelujen hoitamisesta: Etelä-Afrikan olisi osallistuttava talouskumppanuusneuvotteluihin; Mosambikille, Angolalle ja Tansanialle olisi myönnettävä muu kuin vastavuoroinen EBA:n kaltainen kohtelu sopimusperusteisena; neuvottelujen olisi koskettava ainoastaan markkinoille pääsyä; uuden sukupolven asioista voitaisiin käydä yhteistyökeskusteluja, mutta niitä koskevia velvoittavia sitoumuksia ei liitettäisi talouskumppanuussopimukseen. EY:tä pyydetään laajentamaan markkinoille pääsyä koskeva EBA:a vastaava kohtelu kaikkiin maihin, myös Etelä-Afrikkaan. Vastineeksi EU:lle tarjottaisiin nykyisin EY:n ja Etelä-Afrikan välisessä kauppaa, kehitystä ja yhteistyötä koskevassa sopimuksessa (TDCA) määritelty pääsy kaikkien eteläisen Afrikan tulliliiton (SACU) jäsenmaiden markkinoille. Tähän EU:lle tehtyyn markkinoille pääsyä koskevaan tarjoukseen voisi kuitenkin liittyä kauppaa, kehitystä ja yhteistyötä koskevan sopimuksen mukaisesti useisiin tuotteisiin nykyisin sovellettavien tullien korottaminen Botswanan, Lesothon, Namibian ja Swazimaan (BLNS-valtiot) huolenaiheiden huomioon ottamiseksi. Koska Lesotho kuuluu vähiten kehittyneisiin maihin, sen tilanteeseen olisi kiinnitettävä erityistä huomiota.

Muoto

SADC:n ehdotus on kannatettava siksi, että se selkeyttää Etelä-Afrikan roolia neuvotteluissa ja luo kaivatun pohjan jatkokeskusteluille, joita käy institutionaalisesti ja taloudellisesti yhtenäinen maiden ydinryhmä, jota voidaan vähitellen laajentaa sisältämään useampia alueen maita.

Näin ollen EY voi hyväksyä Etelä-Afrikan mukaanoton EY:n ja SADC:n väliseen talouskumppanuussopimukseen. Hyväksymiseen liittyy kuitenkin joitakin ehtoja ja pyyntöjä, jotka koskevat Mosambikin, Angolan ja Tansanian (MAT-valtioiden) tilannetta, uuden sopimuksen soveltamisalaa ja tullitariffitarjousten määrittelemistä.

EY katsoo, että SADC:n talouskumppanuussopimusryhmän tekemä ehdotus jättäisi Mosambikin, Angolan ja Tansanian talouskumppanuussopimusta koskevan neuvotteluprosessin ulkopuolelle ja lisäisi siten alueen hajanaisuutta eikä suinkaan edistäisi alueen yhdentymistä, joka on yksi talouskumppanuussopimuksen keskeisistä tavoitteista.

Riippumatta siitä, millaiseksi lopullinen SADC:n talouskumppanuussopimus muotoutuu, sen olisi joka tapauksessa pysyttävä avoimena alueen kaikille AKT-valtioille, jotka myöhemmin mahdollisesti haluavat liittyä siihen sopimuspuolten suostumuksella.

Tavaroiden pääsy markkinoille

Koska Etelä-Afrikka on kilpailukykyinen erityisesti maatalousalalla, on välttämätöntä myöntää Etelä-Afrikalle toisenlainen EU:n markkinoille pääsyä koskeva järjestelmä kuin muille talouskumppanuussopimuksen jäsenille.

EY:n tullitariffitarjous perustuisi jo tosiasiassa vallitsevaan tilanteeseen eli kauppaa, kehitystä ja yhteistyötä koskevaan sopimukseen ja Cotonoun sopimuksen määräyksiin. Muut mahdolliset tullimyönnytykset BLNS- ja MAT-valtioille neuvotellaan osana talouskumppanuussopimusta ja ne riippuvat kyseisten maiden toimista kauppaan liittyvien sääntöjen noudattamiseksi. Tullitta ilman määrällisiä rajoituksia tapahtuvan tuonnin sallivan kohtelun ulottamista koskemaan Etelä-Afrikkaa ei pidetä mahdollisena lähitulevaisuudessa.

Kauppaa, kehitystä ja yhteistyötä koskevan sopimuksen olisi oltava neuvottelujen lähtökohtana myös neuvoteltaessa EU:n tavaroiden pääsystä SADC:n talouskumppanuussopimukseen kuuluvien maiden markkinoille. EY vastustaa periaatteessa kauppaa, kehitystä ja yhteistyötä koskevaan sopimukseen sisältyvien, EU:n tavaroiden viennissä Etelä-Afrikkaan sovellettavien tullien korottamista.

Lisäksi EY myöntää, että SACU-maista olisi kiinnitettävä erityistä huomiota Lesothoon, joka kuuluu vähiten kehittyneisiin maihin. Tämä otetaan huomioon neuvotteluprosessin aikana.

Angolaa, Mosambikia ja Tansaniaa koskeva muuhun kuin vastavuoroisuuteen perustuva ja sopimusluonteinen kohtelu, johon sisältyy tullivapaus ilman määrällisiä rajoituksia, ei ole WTO-sopimuksen määräysten mukainen, koska se ei täyttäisi GATT-sopimuksen XXIV artiklan vaatimuksia ja olisi muita EBA:n edunsaajia syrjivä. Talouskumppanuussopimuksessa olisi pyrittävä saavuttamaan mahdollisimman laajamittainen vapaa markkinoille pääsy SADC:n talouskumppanuussopimusmaille (muille kuin Etelä-Afrikalle), vaikka muutamia herkkiä tuotteita varten on luotava oma tuontijärjestelmä.

Jos jokin maa lopulta päättää olla liittymättä markkinoille pääsyä koskeviin talouskumppanuussopimuksen määräyksiin, sen tullikohtelu perustuu yksipuoliseen EU:n yleiseen tullietuusjärjestelmään (EBA:an, jos kyseessä on vähiten kehittynyt maa) tai Etelä-Afrikan kohdalla kauppaa, kehitystä ja yhteistyötä koskevaan sopimukseen.

Uuden sukupolven kysymykset

EY katsoo, että tulevan talouskumppanuussopimuksen soveltamisalaa ei voida rajoittaa niin, että sillä säännellään pelkästään markkinoille pääsyä ja kaikki viittaukset tarjontaan liittyviin sääntömääräisiin sitoumuksiin (esimerkiksi palvelut, investoinnit, julkiset hankinnat, kaupan helpottaminen, teollis- ja tekijänoikeudet, kilpailu, työvoima ja ympäristö) jätetään pois. Nämä kysymykset ovat keskeinen osa talouskumppanuussopimuksen kestävän kehityksen pakettia ja välttämättömiä syvällisemmän alueellisen yhtenäisyyden saavuttamisen kannalta. Jos kapasiteettiongelmat vaarantavat sitoumusten täytäntöönpanon näillä alueilla, olisi harkittava asianmukaisten toimenpiteiden toteuttamista kehitysyhteistyövälineiden – etenkin Cotonoun sopimukseen kuuluvien – tai jäsenvaltioiden tai muiden avunantajien avustusohjelmien puitteissa. Avustusten ehtona olisi selkeä sitoutuminen sääntöihin.

EY saattaa katsoa, että asteittainen lähestymistapa voisi helpottaa hyväksyttävissä olevan paketin määrittelemistä. Olisi pyrittävä keskittymään ensisijassa kauppaa koskeviin sääntöihin muun muassa palvelujen, investointien ja kaupan helpottamisen alalla ja puuttumaan muihin kauppaan liittyviin sääntöihin myöhemmin.

Talouskumppanuussopimus ja kauppaa, kehitystä ja yhteistyötä koskeva sopimus

EY hyväksyy myös sen, että neuvotteluprosessia on kevennettävä. Kauppaa, kehitystä ja yhteistyötä koskevan sopimuksen uudelleentarkastelu (kauppakysymysten osalta) ja talouskumppanuussopimusta koskevat neuvottelut olisi sulautettava yhteen prosessiin, ja olisi sovittava selkeästä ja hyvin jäsennellystä sarjasta teknisten ja korkeiden virkamiesten kokouksia, jotta SADC:n jäsenvaltioiden resurssit eivät ylikuormitu. Vuoden 2006 loppuun mennessä voitaisiin järjestää ministerikokous antamaan hankkeelle poliittista ohjausta.